הוועדה המסדרת, כנסת 22, פרוטוקול מספר 6, 2019-12-09 15:45

אברהם (אבי) ניסנקורן: אני פותח את ישיבת הוועדה המסדרת.

אברהם (אבי) ניסנקורן: אנחנו מתכנסים היום לבקש פטור מהנחה להצעת חוק יסודות התקציב (תיקון מס' 52 – הוראת שעה) (תקציב הכנסת), התש"ף-2019.

אברהם (אבי) ניסנקורן: יש שני נושאים: הצעת חוק להקדמת הדיון בהצעת חוק יסודות התקציב.

אברהם (אבי) ניסנקורן: אני אסביר את הצעת החוק ולמה אנחנו מבקשים פטור.

אברהם (אבי) ניסנקורן: זה כבר נדון בוועדת הכספים ואנחנו בעצם מעבירים היום לקריאה שנייה ושלישית.

אברהם (אבי) ניסנקורן: יש עודפים משנת 2018.

אברהם (אבי) ניסנקורן: באופן רגיל מי שיכול לדון בהעברת עודפים ל-2019 זאת ועדת הכספים ביחד עם ועדת הכנסת.

אברהם (אבי) ניסנקורן: כיוון שאין כנסת ואין ועדת כספים קבועה, אנחנו מסמיכים פה בעצם את הוועדה המסדרת ואת ועדת הכספים הזמנית להקים ועדה משותפת – מה שהיה צריך לעשות בפרוצדורה הרגילה.

אברהם (אבי) ניסנקורן: אז, אותה ועדת כנסת יכולה לאשר את העברת העודפים.

אברהם (אבי) ניסנקורן: זאת בעצם הצעת החוק.

אברהם (אבי) ניסנקורן: הצעת החוק היא בסך-הכול טכנית.

אברהם (אבי) ניסנקורן: זאת הוראת שעה כמובן לכנסת הנוכחית בגלל שאנחנו בדצמבר.

מתן כהנא: גם בכנסת הבאה?

אברהם (אבי) ניסנקורן: לא.

אברהם (אבי) ניסנקורן: זה בעצם רלוונטי - - -

ארבל אסטרחן: הרשויות המקומיות זה לא הכנסת הבאה.

אברהם (אבי) ניסנקורן: בכנסת הבאה זה כבר לא רלוונטי.

ארבל אסטרחן: הסעיף השני מדבר על זה.

אברהם (אבי) ניסנקורן: זה נושא ראשון שבעיקרו הוא טכני אבל צריך לאפשר אותו.

אברהם (אבי) ניסנקורן: בעקבות הקריאה השנייה והשלישית אנחנו נקים את הוועדה המשותפת לוועדת הכספים ולוועדה המסדרת.

אברהם (אבי) ניסנקורן: אני מתכוון שבוועדה המשותפת יהיו נציגים מכל המפלגות.

אברהם (אבי) ניסנקורן: אני חושב שזה הדבר - - -

ארבל אסטרחן: יש פה בסך-הכול 10 חברים.

אברהם (אבי) ניסנקורן: לא, בשביל לאשר את העודפים.

אברהם (אבי) ניסנקורן: כן, יהיו נציגים מכל מפלגה.

אברהם (אבי) ניסנקורן: מי שלא רוצה להיות, לא חיייב להיות אבל אני חושב שזה דבר ראוי לשים נציגים מכל המפלגות.

אברהם (אבי) ניסנקורן: דבר שני.

אברהם (אבי) ניסנקורן: בעצם המפלגות צריכות לדווח למבקר המדינה על ההתנהלות הכספית של הרשויות המקומיות בתקופת הבחירות.

אברהם (אבי) ניסנקורן: זה רלוונטי למפלגות שהיו קיימות אז.

אברהם (אבי) ניסנקורן: הדיווח צריך להיות עד סוף דצמבר.

אברהם (אבי) ניסנקורן: מי שמוסמך לאשר דחייה זאת ועדת הפנים.

אברהם (אבי) ניסנקורן: מכיוון שאין לנו ועדת פנים קבועה אנחנו בעצם מסמיכים את ועדת הכספים הזמנית לאשר דחייה.

אברהם (אבי) ניסנקורן: אני אומר מראש, הדחייה שאנחנו מדברים עליה היא דחייה לחודש ולא יותר.

אברהם (אבי) ניסנקורן: אף אחד לא מדבר על דחייה מעבר לזה.

אברהם (אבי) ניסנקורן: זאת גם תהיה העמדה שלי, גם של גפני ושל כולם בוועדת הכספים.

יוליה מלינובסקי: אתה וגפני ביחד?

אברהם (אבי) ניסנקורן: כולם.

אברהם (אבי) ניסנקורן: זה לא בא מגפני, דרך אגב.

אברהם (אבי) ניסנקורן: הבקשה לא באה מגפני.

אברהם (אבי) ניסנקורן: אנחנו מדברים על דחייה של חודש בלבד.

מתן כהנא: אבל גם עוד חודש לא תהיה ועדת פנים.

אברהם (אבי) ניסנקורן: לא, ועדת הכספים הזמנית תהיה מוסמכת לדחות בחודש את הגשת הדיווח למבקר המדינה, זה הכול.

אברהם (אבי) ניסנקורן: אם היתה דחייה יותר ארוכה הייתי מתנגד, כי אני לא חושב שבתקופה הזאת צריכים לעשות כך.

אברהם (אבי) ניסנקורן: דחייה סמלית לחודש - - -

יוליה מלינובסקי: זה כתוב בחוק?

אברהם (אבי) ניסנקורן: זה לא כתוב בחוק, אבל זאת ההסכמה שמדברים על דחייה לחודש בלבד.

אברהם (אבי) ניסנקורן: החוק רק מסמיך לדחות.

אברהם (אבי) ניסנקורן: אפשר גם לסרב לדחות בוועדה.

אברהם (אבי) ניסנקורן: אני אומר מראש, העמדה שלנו ככחול לבן היא לא יותר מחודש.

אברהם (אבי) ניסנקורן: בגלל צוק הזמנים, יש מפלגות שלא הצליחו להתארגן עד סוף השנה ונותנים להם עוד תקופה של עד 30 יום להתארגן.

אברהם (אבי) ניסנקורן: זה בעצם החוק שאנחנו מעמידים לפטור.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: בעד הבקשה - רוב

אברהם (אבי) ניסנקורן: נמנעים – אין

אברהם (אבי) ניסנקורן: אושר פה אחד.

אברהם (אבי) ניסנקורן: לפני שהולכים, אני רוצה לומר מילה אחת על מה שעומד לקרות בימים הקרובים.

אברהם (אבי) ניסנקורן: תאריך הבחירות הוא 2.3.

אברהם (אבי) ניסנקורן: הוא יעבור לאישור שלכם אבל יש הסכמה רחבה.

אברהם (אבי) ניסנקורן: זה התאריך הכי מוקדם שהצלחנו להביא בהסכמה רחבה.

אברהם (אבי) ניסנקורן: הוא גם לא רחוק מהתאריך המקדים ביותר שוועדת הבחירות יכולה להתארגן לו שזה ה-25.2.

אברהם (אבי) ניסנקורן: זה בסך הכול פער של 6 ימים.

אברהם (אבי) ניסנקורן: זה קיצור של 31 ימים מהפעם הקודמת.

אברהם (אבי) ניסנקורן: פעם הקודמת זה היה 113 ימים דה פקטו וירדנו ל-82.

אברהם (אבי) ניסנקורן: יש דברים שוועדת הבחירות מבקשת להסדיר את הבחירות ואנחנו נעלה אותם.

אברהם (אבי) ניסנקורן: לגבי תקציב הסיעות, ניסינו לאשר את המינימום האפשרי ועדיין לאפשר בחירות למפלגות השונות.

אברהם (אבי) ניסנקורן: זה יעלה לאישור כולם ולחקיקה.

אברהם (אבי) ניסנקורן: כנראה מחר או ביום רביעי.

אברהם (אבי) ניסנקורן: תודה רבה, הישיבה נעולה.